FI Euroopan unionin virallinen lehti C 36/5

Kuulemismenettelystä vastaavan neuvonantajan loppukertomus (1)

Asia COMP/39.530 – Microsoft (Tying)

2010/C 36/05

Komission asetuksen (EY) N:o 1/2003 (2) 9 artiklan mukaisesti esittämä päätösluonnos liittyy väitteeseen, jonka mukaan Microsoft Corporation, jäljempänä ’Microsoft’, olisi kilpailusääntöjen vastaisesti sitonut Internet Explorer -verkkoselaimensa tavallisimpaan henkilökohtaisten asiakastietokoneiden käyttöjärjestelmäänsä Windowsiin.

Asian taustalla on komission vuoden 2007 lopulla vastaanottama kantelu. Komissio aloitti menettelyn ja antoi väitetiedoksiannon, jossa esitettiin sen havaitsemat kilpailuongelmat. Väitetiedoksianto toimitettiin Microsoftille 15. tammikuuta 2009. Se on asetuksen (EY) N:o 1/2003 9 artiklan 1 kohdassa tarkoitettu ennakkoarviointi.

Pian väitetiedoksiannon ilmoittamisesta Microsoftille myönnettiin 26. tammikuuta 2009 päivätyllä kirjeellä tutustumisoikeus asiakirjoihin. Lisäksi se sai myöhemmin useaan otteeseen tutustua aiemmin luottamuksellisiksi luokiteltuihin tietoihin. Koska Microsoft tarvitsi lisäaikaa saadakseen luottamuksellisuusvaatimusten perustelut ja voidakseen tarkastella niitä sekä käydäkseen monivaiheista kirjeenvaihtoa komission kanssa, ja kun otetaan huomioon Microsoftin tarve tutkia lisätietoja ja tarvittaessa ottaa ne huomioon vastauksessaan väitetiedoksiantoon, myönsin määräajalle lisäpidennystä viikon.

Kun menettely oli aloitettu, neljä yritystä (Google Inc., McAfee Inc., Mozilla, Symantec Corporation) ja kahdeksan järjestöä (Association for Competitive Technology, Computing Technology Industry Association, European Committee for Interoperable Systems, Free Software Foundation Europe e.V., International Association of Microsoft Certified Partners, Software & Information Industry Association, Pan-European ICT & eBusiness Network for SMEs, UFC Que Choisir) esitti hakemuksen asianomaiseksi kolmanneksi osapuoleksi ja tuli hyväksytyksi. Yhtä järjestöä ei hyväksytty, koska se ei kyennyt osoittamaan, että tässä asiassa esiin tulevat kysymykset liittyisivät riittävän läheisesti kyseisen järjestön yleisiin tavoitteisiin (3).

Vastauksessaan väitetiedoksiantoon Microsoft pyysi suullista kuulemista, ja kuuleminen oli tarkoitus järjestää 3., 4. ja 5. kesäkuuta 2009. Myöhemmin Microsoft kuitenkin kieltäytyi kuulemisesta kyseisinä päivinä ja haki 15. toukokuuta 2009 kuulemiselle lykkäystä perustellen tätä sillä, että läsnä voisi olla ylempiä komission virkamiehiä sekä sillä, että Microsoftilla olisi enemmän aikaa tutustua kantelijan ja kolmansien osapuolten kirjallisiin huomioihin ja laatia niihin vastaus.

Ylempien komission virkamiesten läsnäolosta kuulemisessa Microsoftille annettujen vakuutusten johdosta ja kolmansien osapuolten toimitettua huomautuksensa ajoissa hylkäsin Microsoftin lykkäyshakemuksen 18. toukokuuta 2009. Microsoftia kehotettiin samassa kirjeessä harkitsemaan kantaansa ja vahvistamaan pyyntönsä kuulemisen järjestämisestä. Microsoft vastasi 19. toukokuuta 2009, ettei se voinut hyväksyä ehdotettuja päiviä. Katsoin tämän perusteella, että kuulemista koskeva pyyntö oli peruutettu.

Komission väitetiedoksiannon antamisen jälkeen keräämät lisätiedot esitettiin Microsoftille 24. heinäkuuta 2009 lähetetyssä asiaseikkoja koskevassa kirjeessä. Samana päivänä myönnettiin uudet tutustumisoikeudet asiakirjoihin.

Microsoft esitti lokakuussa 2009 komissiolle sitoumuksia mutta oli edelleen eri mieltä komission väitetiedoksiannossa esittämistä alustavista huomioista.

Keskeiset sitoumukset olivat seuraavat:

— Microsoft lisää Euroopan talousalueella Windows-käyttöjärjestelmiin toiminnon, jolla tietokoneiden valmistajat ja loppukäyttäjät voivat poistaa Internet Explorer- -verkkoselaimen käytöstä ja ottaa sen käyttöön.

— Tietokoneiden valmistajat voivat vapaasti esiasentaa toimittamiinsa tietokoneisiin valitsemansa yhden tai useamman verkkoselaimen ja määrittää jonkin niistä oletusselaimeksi.

— Microsoft toimittaa Euroopan talousalueella tietokoneiden Windows-käyttöjärjestelmien käyttäjille valintaikkunan sisältävän ohjelmistopäivityksen Windows-päivityksen yhteydessä. Valintaikkunassa käyttäjille tarjotaan mahdollisuus valita ja asentaa yksi tai useampi kilpaileva verkkoselain.

Sitoumukset julkaistiin kokonaisuudessaan 9. lokakuuta 2009 asetuksen (EY) N:o 1/2003 (4) 27 artiklan 4 kohdan mukaisesti Euroopan unionin virallisessa lehdessä, ja asianomaisia kolmansia osapuolia kehotettiin esittämään huomautuksensa sitoumuksista kuukauden kuluessa niiden julkaisemisesta.

Microsoftin saatua tiedon huomautuksista, se muutti sitoumuksiaan.

Komissio on nyt päätellyt, että muutettujen sitoumusten valossa komission toimille ei ole enää tarvetta ja menettely pitäisi lopettaa, sanotun kuitenkaan rajoittamatta 9 artiklan 2 kohdan soveltamista.

Microsoft ilmoitti komissiolle 30. marraskuuta 2009 saaneensa riittävästi tietoa komission asiakirjoista ja katsovansa niiden perusteella tarpeelliseksi ehdottaa sitoumuksia ratkaisuna komission ilmaisemiin huolenaiheisiin.

Edellä mainitun perusteella katson, että oikeutta kuulluksi tulemiseen on tässä asiassa noudatettu.

Brysselissä 11 päivänä joulukuuta 2009. Michael ALBERS

(1) Laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen (2001/462/EY, EHTY) 15 ja 16 artiklan mukaisesti – EYVL L 162, 19.6.2001, s. 21.

(2) Jäljempänä olevissa artikla- ja lukuviittauksissa tarkoitetaan asetusta (EY) N:o 1/2003.

(3) Sen vaatimuksen osalta, että järjestön on osoitettava, että sillä tai sen jäsenillä on riittävästi etuja ajettavanaan asiassa ennen kuin se voidaan hyväksyä väliintulijaksi, ks. yhteisöjen tuomioistuimen presidentin 5. helmikuuta 2009 antama määräys asiassa C-550/07 P, Akzo Nobel Chemicals Ltd and Akcros Chemicals Ltd.

(4) EUVL C 242, 9.10.2009, s. 20.